钦定古今图书集成/明伦汇编/氏族典/第165卷 > 《廖用贤尚友录》 > 安重霸
## 钦定古今图书集成/明伦汇编/氏族典/第165卷 > 《廖用贤尚友录》 > 安重霸

按《五代史安重霸传》：“重霸，云州人也。初与明宗俱事
晋王，重霸得罪，奔于梁，又奔于蜀，为人狡谲多智，善
事人，蜀王建以为亲将。王衍立少年宦者王承休用
事，重霸深结承休以自托。梁末，蜀取李茂贞、秦、成、阶
三州，重霸劝承休求镇秦州，衍以承休为节度使，重
霸为其副使。唐军破蜀，重霸以秦、成、阶三州降唐，明”
宗以为阆州团练使，罢为左卫大将军。久之，以为匡
国军节度使。废帝时为京兆尹、西京留守，徙镇大同，
以病罢归，卒于潞州。